CELEX: 62013CN0261
Language: mt
Date: 2013-05-08 00:00:00
Title: Kawża C-261/13 P: Appell ippreżentat fit- 8 ta’ Mejju 2013 minn Peter Schönberger mis-sentenza mogħtija mill-Qorti Ġenerali (Is-Sitt Awla) fis- 7 ta’ Marzu 2013 , fil-Kawża T-186/11, Peter Schönberger vs Il-Parlament

20.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 207/27
            
         Appell ippreżentat fit-8 ta’ Mejju 2013 minn Peter Schönberger mis-sentenza mogħtija mill-Qorti Ġenerali (Is-Sitt Awla) fis-7 ta’ Marzu 2013, fil-Kawża T-186/11, Peter Schönberger vs Il-Parlament
   (Kawża C-261/13 P)
   2013/C 207/44
   Lingwa tal-kawża: il-Ġermaniż
   
      Partijiet
   
   
      Appellant: Peter Schönberger (rappreżentant: O. Mader, avukat)
   
      Parti oħra fil-proċedura: Il-Parlament Ewropew
   
      Talbiet tal-appellant
   
   
               —
            
            
               tannulla s-sentenza tal-Qorti Ġenerali tas-7 ta’ Marzu 2013, Schönberger vs Il-Parlament (T-186/11, li għadha ma ġietx ippubblikata fil-Ġabra);
            
         
               —
            
            
               tilqa’ r-rikors ippreżentat mir-rikorrent fl-ewwel istanza u tannulla d-deċiżjoni li l-konvenut innotifika lir-rikorrent b’ittra tal-25 ta’ Jannar 2011, sa fejn l-eżami tal-petizzjoni Nru 1188/2010 intemm mingħajr ma l-Kumitat għall-Petizzjonijiet eżamina l-kontenut tagħha;
            
         
               —
            
            
               tikkundanna lill-appellat għall-ispejjeż.
            
         
      Aggravji u argumenti prinċipali
   
   L-appellant isostni li, fl-espożizzjoni tagħha tal-fatti, il-Qorti Ġenerali injorat il-fatt li l-President tal-Kumitat għall-Petizzjonijiet kien indika lill-appellant, mingħajr ebda ġustifikazzjoni, li, minkejja l-ammissibbiltà tagħha, il-petizzjoni ma setgħetx tiġi eżaminata fuq il-mertu. Sussegwentement, il-Qorti Ġenerali żnaturat il-fatti meta qieset li l-petizzjoni kienet ġiet eżaminata.
   Skont l-appellant, il-Qorti Ġenerali injorat il-kamp ta’ applikazzjoni tad-dritt fundamentali ta’ petizzjoni meta qieset, b’mod żbaljat, li dan kien limitat għall-eżami tal-ammissibbiltà ta’ petizzjoni. L-appellant isostni li l-kamp ta’ applikazzjoni tad-dritt ta’ petizzjoni jinkludi wkoll l-eżami tal-kontenut tal-petizzjonijiet meqjusa bħala ammissibbli kif ukoll deċiżjoni adottata fuq il-mertu (dritt għall-eżami tal-petizzjoni).
   L-appellant isostni li l-Qorti Ġenerali uriet inkonsistenza meta affermat li, b’mod differenti min-nuqqas ta’ eżami ta’ petizzjoni inammissibbli, in-nuqqas ta’ eżami ta’ petizzjoni ammissibbli ma kienx jipproduċi effetti legali.
   Skont l-appellant, il-Qorti Ġenerali kkontradixxiet il-ġurisprudenza tagħha stess kif tirriżulta mis-sentenza Tegebauer (1). Fil-fatt, il-Qorti Ġenerali ddikjarat, f’din is-sentenza, li l-effikaċja tad-dritt ta’ petizzjoni tista’ tiġi ppreġudikata meta l-kontenut tal-petizzjoni ma jkunx ġie eżaminat.
   L-appellant isostni wkoll li l-Qorti Ġenerali injorat il-fatt li l-Parlament wettaq żball ta’ liġi meta ma mmotivax id-deċiżjoni tiegħu. Il-Qorti Ġenerali tat il-motivazzjoni tagħha għal din sabiex tiġġustifika n-nuqqas ta’ eżami tal-petizzjoni.
   Fl-aħħar nett, il-Qorti Ġenerali injorat il-fatt li l-appellant ma kellux il-possibbiltà li jesponi l-każ tiegħu b’mod oġġettiv quddiem il-Kumitat għall-Petizzjonijiet.
   
      (1)  Sentenza tal-Qorti Ġenerali tal-14 ta’ Settembru 2011, Tegebauer vs Il-Parlament (T-308/07, li għadha ma ġietx ippubblikata fil-Ġabra).